
Bida cultural-Literario na Aruba (2) 

(1954-1970) 

© Quito Nicolaas 

Den añanan '50 y '60 Aruba a conoce diferente cambionan riba tereno socio-economico y politico. 

Na 1951 a oficialisa e E.R.N.A. (Eilandenregeling) cual ya caba tabata crea posibilidad pa hiba un 
maneho riba tereno di cultura, aunke mayoria di e terenonan di maneho a keda den man di Gobierno 
Central. Con e espacio otorga aki a haya forma y contenido riba tereno cultural, por lesa den e 
siguiente articulo. 


E bida cotidiano 

Den e prome añanan di decada '50 por a cuminsa tuma nota di e efecto di Segunda Guera mundial, 
cual a trece e influencia mericano en particular riba e islanan Aruba, Boneiro y Corsou. Asina nos por 
mira importacion di auto for di Merca, e moda di bisti tabata estilo mericano y hasta nos forma di 
pela cabei tabata di american/short cut. Den añanan '60 esaki a conoce e estilo di Afro. E prome 
supermercadonan a habri nan porta den añanan '60. Conhuntamente cu e influencia di musica di 
Estados Unidos esaki a trece e cambionan grandi den e bida diario di e Arubiano y e manera con nos 
ta percepia un ke otro. Tur e tempo aki e influencia Mericano a absorba e cultura Arubiano. Door di e 
dominio di e cultura mericano cu a keda radica cu establecimento di Lago, e cultura Hulandes a keda 
limita na nos enseñanza, corte di husticia y e idioma hulandes cu tabata ser uza den misa, oficina di 
docter y na tur caminda cu tabata duna servicio di gobierno. 

Cu introduccion di Statuut na 1954 e islanan ta parce di a haña mas espacio politico pa nan mes regla 
e asuntonan cu ta regarda nan teritorio. Door di e prosperidad cu e industria petrolera a trece cu ne 
den añanan '50, unda un promedio di 6484 empleadonan tabata traha, esaki a impulsa un ambiente 
cultural. No cu e ambiente cultural aki a stimula un bida literario, den sentido di e cadena autor- 
obra literario - libreria - actividadnan literario - lector. Loke si a sosode ta cu door di e urbanismo y 
un otro forma di biba, esakinan a conduci na un crecemento di e cultura. E tradicionnan cultural 
Arubiano a cuinsa haña bida, mientras otro conceptonan di mundo y di e populacion mes a keda 
introduci. Asina tambe nos por considera e circulacion di e revistanan Cultura (1955) y e semanario 
Observador (1961), cualnan a contribui na e bida cultural. E ultimo revista aki tabata anuncia e 
actividadnan literario na Aruba y Corsou y a fungi como un molina pa pone e bida literario ta draai. 

Tele Aruba 

Pa loke ta toca e tereno di Cultura ya caba cu oficialisacion di e Areglo pa e islanan di Antiyas 
[Eilandenregeling 1951], tabata existi e posibilidad pa activa un maneho di cultura. Den e cuadra aki 
mester mira e lantamento posteriormente di Sticusa na 1948 pa stimula un coperacion riba tereno di 
cultura entre e seis islanan di Antiyas y Hulanda, aunke no ta tur isla a mira e desaroyo aki. Con tal cu 
en bes a dirigi nan mes na stimula un cultura di lesamento y desaroyo di productonan literario, 
Sticusa a opta pa lanta scolnan di musica, gruponan di teatro man'e Mascaruba (1961) y hinca cen 

den e infrastructura. Mester admiti cu riba tereno di musica - si mira e cantidad grandi di musiconan 
cu e scolnan ta produci - Sticusa a haci un bon trabou, pero no por bisa e mesun cos di e tereno di 
literatura. Cu binimento di Tele-Aruba (1963), kende a inicia cu un programacion horizontal di serie, 
comedy, pelicula mericano, esaki tabata mas dirigi riba entretenimiento di e comundad. Cu tempo y 
segun e posibilidadnan material y immaterial a produci un porcion chikito di programanan local 
manera Nos Tera pa duna mas atencion na e cultura Arubiano y traha na formacion di un consciencia 
cultural di e pueblo. 

Literatura a florece 

Despues cu den añanan '50 a sembra e simianan pa un literatura propio, nos por observa den e 
decada di añanan '60 e prome obranan literario di nos autornan. Esakinan manera di spera tabata 
den e cuater idioma cu ta uza pa comunica cu otro: Papiamento, Hulandes, Spaño y Ingles. Cu e echo 
aki tambe a forma un base pa un comunidad literario quadrilengual. Primeramente por nota e obra 
Beseffend (1961) di Federico Oduber (1942-2007), kende a scirbi e versonan na Zeist y no den su 
lenga materno, y tabata busca un conexion cu e pais madre colonial Hulanda. Den su poesianan e 
influencia di e filosofia di bida di e Jezuitanan tabata keda refleha, aunke esaki no ta conta pa e 
aspecto di su obedencia. Oduber ta demostra esaki den e versonan di e poesia Cinco cantica di 
espada. Pa straño cu ta e liña di pensamento poetico aki no a continua di biaha, si no te na final di e 
decada di '60. 

Un di e otro autornan cu a manifesta su mes den e periodo aki tabata Ernesto Rosenstand(1931- 
2016), kende a popularisa e forma di conta cuenta na radio. Na 1961 el a compila su cuentanan cu e 
tabata conta na Radio Kelkboom den forma di un buki. Den e decada aki Rosenstand a saca tres buki: 
Cuentanan Rubiano (1961), Nos ta topa na Park (1963) y Cuentanan pa un y tur (1965). E obranan aki 
por ser considera como literatura nostalgico. E otro autornan cu den e tempo ei a destaca, tabata 
José Ramón Vicioso cu su tomonan di poesia: Isla sin bosques( 1964), Senda de amor (1966) y Musica 
de Sotavento (1966), kende a enriquese nos literatura cu su poesianan panoramico na spaño. Den e 
di dos parti di e decada di '60 nos ta mira nombernan di Hubert Booi cu su pieza di comedia Golgotha 
(1967) y Muchila (1969). Tambe esun di Henry Habibe cu su obra Aurora (1968) y su poesia di 
protesta Lanta para Watapana, kende a uni su mes na e lucha pa e idioma materna substitui esun 
hulandes cu a domina tur e añanan ei . No cabe duda cu e revista Watapana (1968) na Hulanda - 
dirigi pa Habibe - cu su articulonan riba tereno di idioma y cultura a contribui na un consciencia 
critico di esnan cu despues a forma parti di e clase-medio. 

Idioma y comunicacion 

Den añanan '60 nos por mira claramente un fenomeno nobo cu a manifesta su mes den forma cu e 
autornan a cuinsa expresa nan mes den nan propio idioma papiamento. Esaki ta resultado di un 
interaccion entre desaroyo economico - prosperidad di e individuo - bida cultural - expresion 
literario. Riba su mes esaki ta un proceso cu ta cana pocopoco, den caso cu por ehempel no acopla 
esaki cu porehempel historia of enseñanza. Di otro banda no mester lubida e limitacion cu un 
teritorio insular den e constelacion di un federacion ta trece cu ne. No obstante cu dia 30 di juni 1968 
H. Booi - den un sala di Club San Francisco - a señala cu ta nos mes a neglisha di reconoce cu 
Papiamento tabata un parti esencial di nos cultura, mucho cos no a cambia. Esaki compara cu e 
sucedidonan di 30 di mei 1969 na Corsou y e desaroyonan na Aruba den e siguiente decada. E mesun 
aña a sali un relato In de schaduw van de gouverneurs (1968) di W.F.M. Lampe publica y tabata 
muestra cu e panorama literario tabata cambiando. Mester apunta akinan cu publicacion di buki den 

añanan '60 - e decada di cambio - no a conduci na stimula un bida teatral y literario, manera sa ta e 
custumber. Un motibo di esaki por ta cu den e decada ei tabata carece den un infrastructura y 
anualmente ta un buki so tabata keda publica; un cantidad mucho poco pa genera e dynamismo 
necesario entre e bida cultural y bida literario. 

Cultura-politica 

Cu aplicacion di e areglo di E.R.N.A un identidad teritorial a cuinsa desaroya su mes na Aruba, pero e 
enfoke di Gobierno a keda dirigi riba e ambito economico(turismo) y menos riba esun socio-cultural. 
Door di e maneho di Sticusa no por papia di un desaroyo cultural cu tabata cana paralelo cu e 
otronan islanan, como e dos motornan di e economia di e Federacion. Esaki tumando na cuenta tur e 
limitacion y repercusion cu esaki ta trece cu ne. Ademas e procesonan cultural en bes di reinforsa 
otro tabata traha contraproductivo, debi cu esakinan no tabata sincronisa cu otro. Cu e disturbionan 
di 30 di mei na Corsou ta tin un 'cultural awakening' bou di e pueblo Arubiano - y esaki no solamente 
na Aruba so - cu a laga e bosnan resona cu anteriormente den añanan '50 y '60 no a duna oido. 
Riparabel ta cu na final di e decada aki Aruba a cuinsa prepara su mes pa un re-orientacion politico, 
unda cu lo a traha na e fundeshi nobo di un relacion y coperacion entre e islanan. Esaki na momento 
cu e ahustacionnan atravez di e ERNA no a duna e resultado desea y e grado di dependencia tabata 
trece mucho limitacion pa por hiba un propio maneho. Esaki ta ilustra cu procesonan di inovacion cu 
keda entama no tur ora ta surti efecto di biaha, pero mas bien despues ta keda manifesta. 


14-4-2017 



